A Bizottság 546/2003/EK rendelete
(2003. március 27.)
a 2771/75/EGK, a 2777/75/EGK és a 2783/75/EGK tanácsi rendeletnek a tojás- és baromfihús-ágazatban történő alkalmazásával kapcsolatos egyes értesítésekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 493/2002/EK bizottsági rendelettel [1] módosított, a tojás piacának közös szervezéséről szóló, 1975. október 29-i 2771/75/EGK tanácsi rendeletre [2] és különösen annak 15. cikkére,
tekintettel a legutóbb a 493/2002/EK rendelettel módosított, a baromfihús piacának közös szervezéséről szóló, 1975. október 29-i 2777/75/EGK tanácsi rendeletre [3] és különösen annak 15. cikkére,
tekintettel a legutóbb a 2916/95/EK bizottsági rendelettel [4] módosított, az ovalbuminra és laktalbuminra vonatkozó közös kereskedelmi rendszerről szóló, 1975. október 29-i 2783/75/EGK tanácsi rendeletre [5] és különösen annak 10. cikkére,
mivel:
(1) A tagállamok és a Közösség tojással és baromfihússal kapcsolatos kölcsönös tájékoztatásáról és az 1527/73/EGK rendelet hatályon kívül helyezéséről szóló, 1999. március 16-i 572/1999/EK bizottsági rendelet [6] egy olyan rendszert vezetett be, amellyel a tagállamok és a Bizottság tájékoztatják egymást a tojás és a baromfihús piacán érvényes árakról, azok ésszerű irányítása céljából.
(2) A tapasztalatok azt mutatják, hogy a rendszerben számos fejlesztésre van szükség. Az 572/1999/EK rendeletet tehát fel kell váltani.
(3) A heti árakról a Bizottságot neki megfelelő elektronikus adatátviteli rendszeren keresztül kell tájékoztatni, valamint az áraknak konzultációk céljára is rendelkezésre kell állniuk elektronikus formában.
(4) Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
(1) Minden csütörtökön, legkésőbb 12:00 óráig minden tagállam elektronikus úton értesíti a Bizottságot:
a) a ketrecben tartott tyúkoktól származó A-osztályú tojásokat csomagoló állomásokon érvényes eladási árról, amely az M- és L- kategória átlaga;
b) a vágóüzemekben érvényes eladási ár vagy a reprezentatív piacokon az A-osztályú csirkékre, más néven "65 %-os csirke", vagy ha reprezentatívabb, akkor más egész csirke kiszerelésre regisztrált nagykereskedelmi árról.
(2) Az (1) bekezdésben említett árak az értesítés hetét megelőző heti átlagárak, amelyek nem tartalmazzák az ÁFA-t és 100 kg-ra vonatkoznak nemzeti valutában kifejezve.
(3) A tagállamok legkésőbb 2003. május 1-jéig elfogadnak egy, a Bizottság számára megfelelő elektronikus adatátviteli rendszert.
2. cikk
Legalább havonta egyszer az irányítóbizottsági üléseken a Bizottság összefoglalást ad az 1. cikk szerint beküldött árakról és azt a tagállamok számára is hozzáférhetővé teszi internetes oldalán.
3. cikk
Az 572/1999/EK rendelet ezennel hatályát veszti.
4. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. március 27-én.